વાસ્તવમાં, મુકેશ અંબાણી ઇતિહાસનું પુનરાવર્તન કરી રહ્યા હોય એવું લાગે છે. તેર વર્ષ પહેલાં, ૨૦૦૨માં રિલાયન્સ ઇન્ફોકોમે ભારતમાં મોબાઇલ સેવાની શરૂઆત કરી ત્યારે તેની જાહેરાતોમાં ખુદ મુકેશ અંબાણી જોવા મળ્યા હતા અને તેમણે પિતાનું આ સ્વપ્ન હતું એમ કહીને “કર લો દુનિયા મુઠ્ઠી મેં’ની હાકલ કરી હતી. એ સમયે અત્યંત ઓછા દરના પ્લાન સાથે બિલકુલ મફત મોબાઇલ હેન્ડસેટવાળા પ્લાન્સ રજૂ કરીને કંપનીએ રીતસર તહેલકો મચાવ્યો હતો, બીજી કંપનીઓએ પણ પોતાના દર ઘટાડવા પડ્યા અને છેવટે શાકવાળા અને પસ્તીવાળાના હાથમાં પણ મોબાઇલ આવી ગયા. અલબત્ત, પછી મોબાઇલ બિલમાં ગરબડો થતી હોવાની વ્યાપક ફરિયાદો ઊઠી અને રિલાયન્સ ઇન્ફોકોમે સર્જેલો જુવાળ ધીમે ધીમે ઓસરી પણ ગયો.